Vrystaatpolisie op soek na dié drie mans | Maroela Media
Die Vrystaatse polisie het 'n beroep op die gemeenskap gedoen om hulle by te staan om drie gewapende rowers wat Sondag by 'n sakeroof betrokke was, vas te trek.
Konst. Peter Kareli, woordvoerder van die polisie, het gesê die drie het 'n rooftog by 'n vulstasie in Heidedal, Bloemfontein, uitgevoer. "Die gewapende verdagtes het omstreeks 22:15 die aand die drie petroljoggies wat aan diens was by die vulstasie oorval en in die ruskamertjie ingedruk," het Kareli gesê.
"Hulle het geëis om die kluis te sien wat hulle op 'n manier oopgekry het. Hulle het met 'n onbekende bedrag kontant in 'n wit Toyota Corolla gevlug wat aan een van die petroljoggies behoort het. Die motor is later verlate naby 'n brug in Heidedal gevind."
Kareli het gesê ondanks die polisie se beste pogings kon hulle nog nie daarin slaag om die verdagtes in hegtenis te neem nie. "Ons pleit by enigiemand wat die gesigte van die verdagtes kan eien om ao. Michael Boukes van die Valke by 079 893 9504 of 051 407 3600 te bel."
Ja. Moet petroljoggies nou ook bewapen word of moet gewapende wagte aangestel word om hulle self en werkgewers se belange te beskerm? Dit alles omdat misdaad in die land n leefwyse geword het. Dit is die regering se skuld.
Hoekom word die staat nie hof toe gesleep oor al hierdie dinge nie. Is daar geen regspan in SA wat die mense in SA wil verteenwoordig en die staat bietjie aanvat nie? Ons almal weet die regstelsel in SA is oorlaai, maar iewers moet iets gedoen word sodat ons wondelike ANC regering kan besef hulle moet iets doen.